Преузето са [www.pravno-informacioni-sistem.rs](http://www.pravno-informacioni-sistem.rs/)

**1883**

На основу члана 27. став 4. Закона о обављању саветодавних и стручних послова у области пољопривреде („Службени гласник РС”, број 30/10), члана 4. став 1. Закона о подстицајима у пољопривреди и руралном развоју („Службени гласник РС”, бр. 10/13, 142/14, 103/15 и 101/16), а у вези са чланом 8. Закона о буџету Републике Србије за 2020. годину („Службени гласник РС”, бр. 84/19, 60/20 – др. пропис, 62/20 – др. закон и 65/20 – др. закон) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

**УРЕДБУ**

**о измени и допуни Уредбе о утврђивању Годишњег програма развоја саветодавних послова у пољопривреди за 2020. годину**

Члан 1.

У Уредби о утврђивању Годишњег програма развоја саветодавних послова у пољопривреди за 2020. годину („Службени гласник РС”, број 4/20), у Годишњем програму развоја саветодавних послова у пољопривреди за 2020. годину, у глави IV. РАЗВОЈ ПССС, у одељку 3. Јачање капацитета после става 1. додаје се став 2, који гласи:

„Јачање капацитета саветодавног система врши се и кроз издвајање средстава за унапређење услова у области информационих технологија (израду или унапређење портала ПССС, набавку смарт уређаја, GPS уређаја, дронова и/или набавку софтвера) и обележавање службених просторија и аутомобила ПССС постављањем ознака препознатљивих за рад ПССС.ˮ

Глава V. ИЗВОР, РАСПОРЕД И НАЧИН КОРИШЋЕЊА СРЕДСТАВА мења се и гласи:

„V. ИЗВОР, РАСПОРЕД И НАЧИН КОРИШЋЕЊА СРЕДСТАВА

**1. Извор средстава**

Средства за спровођење Годишњег програма на подручју Републике Србије, ван подручја АП Војводина, у износу од 544.181.000 динара обезбеђена су у буџету Републике Србије за 2020. годину.

**2. Распоред финансијских средстава**

Табела 7. Распоред финансијских средстава

|  |  |  |  |
| --- | --- | --- | --- |
| Ред. бр. | Намена средстава | Корисник средстава | Износ динара |
| 1. | Саветодавни послови | ПССС | 467.584.380 |
| 1.1. | Накнада за рад запослених саветодавца |  | 253.366.380 |
| 1.2. | Остали трошкови |  | 214.218.000 |
| 1.2.1. | Остали трошкови који директно учествују у извршењу саветодавних послова, укључујући остале трошкове настале при формирању удружења виноградара и/или произвођача вина у циљу развоја виноградарског сектора |  | 84.218.000 |
| 1.2.2. | Остали трошкови који директно учествују у извршењу саветодавних послова који се односе на помоћ пољопривредним произвођачима у коришћењу ПИС података |  | 50.000.000 |
| 1.2.3. | Остали трошкови који директно учествују у извршењу саветодавних послова који се односе на препоруке на основу обављене контроле плодности обрадивог пољопривредног земљишта |  | 80.000.000 |
| 2. | Праћење и оцењивање ефеката рада саветодаваца | Овлашћена организација | 24.633.865 |
| 2.1. | Накнада за праћење и оцењивање ефеката рада саветодаваца за 13 извршилаца са пуним радним временом |  | 18.428.719 |
| 2.2. | Остали трошкови за праћење и оцењивање ефеката рада саветодаваца, укључујући FADN и СТИПС и израду штампаног материјала за спровођење саветодавног модула |  | 5.304.000 |
| 2.3. | Остали трошкови за праћење и оцењивање ефеката рада саветодаваца који се односе на рад и унапређење софтвера |  | 901.146 |
| 3. | Развој ПССС | Овлашћена организација и ПССС | 39.282.755 |
| 3.1. | Обука, усавршавање саветодаваца, организовање годишњег семинара саветодаваца |  | 10.500.000 |
| 3.2. | Рад, одржавање и развој портала ПССС Србије |  | 1.540.000 |
| 3.3. | Јачање капацитета |  | 39.922.755 |
|  | Укупно |  | 544.181.000 |

**3. Начин коришћења средстава**

Средства за спровођење Годишњег програма исплаћују се авансно кориснику средстава у складу са наменом.

Средства која су распоређена за обављање саветодавних послова и за праћење и оцењивање ефеката рада саветодаваца из Tабеле 7. редни бр. 1. и 2, исплаћују се авансно на следећи начин:

– део средстава у износу од 121.804.561,25 динара исплаћују се после закључења уговора којим се регулишу права и обавезе у вези са извршавањем послова одређених Годишњим програмом;

– део средстава у износу од 121.804.561,25 динара одређених за реализацију другог квартала исплаћују се непосредно пре почетка тог квартала;

– део средстава у износу од 121.804.561,25 динара одређених за реализацију трећег квартала исплаћују се непосредно пре почетка тог квартала;

– део средстава у износу од 121.804.561,25 динара одређених за реализацију четвртог квартала исплаћује се непосредно пре његовог почетка;

– део средстава у износу од 5.000.000 динара за остале трошкове настале добијањем помоћи при формирању удружења виноградара и/или произвођача вина у циљу развоја виноградарског сектора исплаћују се после закључења анекса уговора којим се регулишу права и обавезе у вези са извршавањем послова одређених Годишњим програмом.

Средства која су распоређена за обуку, усавршавање саветодаваца, организовање годишњег семинара саветодаваца из Tабеле 7. редни број 3.1, исплаћују се авансно на следећи начин:

– прва половина средстава у износу од 5.250.000 динара исплаћује се после закључења уговора којим се регулишу права и обавезе у вези са извршавањем послова одређених Годишњим програмом;

– друга половина у износу од 5.250.000 динара исплаћује се непосредно пре почетка трећег квартала.

Средства која су распоређена за рад, одржавање и развој портала ПССС Србије из Tабеле 7. редни број 3.2, исплаћују се авансно на следећи начин:

– део средстава у износу од 770.000 динара исплаћује се после закључења уговора којим се регулишу права и обавезе у вези са извршавањем послова одређених Годишњим програмом;

– део средстава у износу од 385.000 динара исплаћује се пре почетка трећег квартала;

– део средстава у износу од 385.000 динара исплаћује се пре почетка четвртог квартала.

Средства која су распоређена за јачање капацитета из Tабеле 7. редни бр. 3.3, у износу од 27.242.755 динара исплаћују се авансно после закључења уговора којим се регулишу права и обавезе у вези са извршавањем послова одређених Годишњим програмом.

Средства која су распоређена за јачање капацитета из Tабеле 7. редни бр. 3.3, у износу од 12.680.000 динара исплаћују се авансно после закључења анекса уговора којим се регулишу права и обавезе у вези са извршавањем послова одређених Годишњим програмом.ˮ

Члан 2.

Ова уредба ступа на снагу наредног дана од дана објављивања у „Службеном гласнику Републике Србије”.

05 број 110-4489/2020

У Београду, 4. јуна 2020. године

**Влада**

Председник,

**Ана Брнабић,** с.р.